Afrikaans: 'n Kankerdiagnose is verpletterende nuus. Dit is ingebed in 'n negatiewe sosiale diskoers van lyding en het verreikende gevolge vir hulle wat daardeur geaffekteer word. Die egpaar wat die unieke lewensfase van aftrede bereik het, word op 'n besondere wyse deur 'n kankerdiagnose geraak. Nie net die sogenaamde goue jare kom in die gedrang nie, maar ook die bestemmingsfunksies eie aan hierdie lewensfase. In die lig van die skynbare leemte aan pastorale modelle om met hierdie om te gaan, wil hierdie studie' n geskikte model vind waarvolgens die afgetrede egpaar geaffekteer deur kanker sinvol begelei kan word. Die narratiewe benadering tot terapie het oor die afgelope jare die aandag van die hulpverleningswetenskappe aangegryp. Daarom word dit op die proef gestel binne die raamwerk van die gekose navorsingsgroep. Die narratiewe benadering word egter vir die doeleindes van hierdie studie losgemaak van sy oorspronklike epistemologiese wortels en binne die diakoniologiese epistemologie aangewend. Gepaard met die kwalitatiewe navorsingsmetodiek wil hierdie studie op 'n deskriptiewe en verkennende wyse met die afgetrede egpaar geaffekteer deur kanker op weg gaan. Aangesien kwalitatiewe navorsing die navorser op deelnemende wyse by die navorsing betrek, bied dit die ideale geleentheid om die pastoraal-terapeutiese proses wat ondersoek word, in die praktyk te beskryf. Die grondslag van pastorale terapie vanuit die narratiewe benadering binne die die diakoniologiese epistemologie is 'n teologies gefundeerde basisteorie waarin die Skrif se normatiewe gesag aanvaar word. In die lig van hierdie teologies-basisteoretiese vertrekpunte word die omvang van die krisis van kanker duidelik, maar word ook waardevolle suggesties vir die rigting van die pastoraat gebied. Aangesien die diakoniologiese epistemologie ook metateorie verreken, word die egpaar basisteoreties verder belig deur waardevolle insigte van psigososiaal- maatskaplike aard. Ook die fenomeen van kanker as siekteverskynsel en sy onvermydelike implikasies belig die navorsingsonderwerp. Die studie lewer 'n diens aan die gemeenskap deurdat dit aan 'n kankergeaffekteerde egpaar die geleentheid bied om hulle probleem-deurdrenkte verhaal te vertel. Met die narratiewe benadering as terapeutiese strategie word die pastorale gesprek die ruimte waar die egpaar se verhaalop 'n terugskouende wyse vertel word. Hierdie pastorale aktiwiteit lê nie net die beperkende diskoerse van kanker bloot nie, maar ontbloot ook die geleenthede waartydens die egpaar sinvol met kanker geleef het. Die drakrag van God en sy Woord word duidelik uit die vertelling van die egpaar se verhaal, en op dié wyse word die transformerende uitwerking van die pastoraat op die voorgrond gebring. Die navorsing is diensbaar aan die gereformeerde poimeniek deurdat dit' n eietydse terapeutiese benadering binne' n diakoniologiese epistemologie aanwend. Dit toon aan dat die narratiewe benadering van waarde is as model om die afgetrede egpaar wat deur kanker geaffekteer is, tot 'n sinvolle lewensontsluiting te midde van 'n eksistensiële krisis te begelei.